杯渡禪師
杯渡禪師為南北朝劉宋時代的佛教僧人。
杯渡禪國籍不詳，據明代的《池州府志》和清代的《九華山志》稱杯渡為“天竺僧”，而《嘉慶重修一統志》則稱杯渡為“冀州人”。東晉、南北朝為佛教自印度（通過東南亞、越南）傳入中國，“天竺僧”的説法可能更加可信。
據《高僧傳》卷十《神異下‧宋京師杯度》：
宋京師杯度 杯度者，不知姓名。常乘木杯度水，因而為目。初見在冀州。不修細行，神力卓越，世莫測其由來。嘗於北方寄宿一家，家有一金像，度竊而將去，家主覺而追之，見度徐行，走馬逐而不及。至孟津河浮木杯於水，憑之度河，無假風棹，輕疾而飛。俄而度岸，達於京師。見時可年四十許，帶索繿縷，殆不蔽身。言語出沒，喜怒不均。或嚴冰扣凍而灑浴，或著屐上床，或徒行入市。唯荷一蘆圌子，更無餘物。乍往延賢寺法意道人處，意以別房待之。後欲往延步江，於江側就航，人告度 ，不肯載之。復累足杯中，顧眄吟詠，杯自然流，直度北岸，行向廣陵。 遇村舍有李家八關齋，先不相識，乃直入齋堂而坐，置蘆圌於中庭。眾以其形陋，無恭敬心。李見蘆圌當道，欲移置牆邊，數人舉不能動。度食竟，提之而去，笑曰：“四天王李家”。於時有一豎子，窺其圌中，見四小兒並長數寸，面目端正，衣裳鮮絜，於是追覓，不知所在。後三日，乃見在西界蒙籠樹下坐，李跪拜請還家，月日供養。度不甚持齋，飲酒噉肉，至於辛鱠，與俗不殊。百姓奉上，或受不受。沛國劉興伯為兗州刺史，遣使要之，負圌而來。興伯使人舉視，十餘人不勝。伯自看，唯見一敗納及一木杯。後還李家，復得三十餘日。清旦忽云：“欲得一架裟，中時令辦。”李即經營，至中未成。度雲暫出，至冥不反。合境聞有異香，疑之為怪。處處覓度，乃見在北巖下，鋪敗架裟於地，臥之而死。頭前腳後，皆生蓮華，華極鮮香，一夕而萎，邑人共殯葬之。後數日有人從北來，雲見度負蘆圌行向彭城。戶共開棺，唯見靴履。既至彭城，遇有白衣黃欣，深信佛法，見禮拜，請還家。其家至貧，但有麥飯而已，度甘之怡然。止得半年，忽語欣云：“可覓蘆圌三十六枚，吾須用之。”答云：“此間正可有十枚，貧無以買來，恐不盡辦。”度曰：“汝旦檢覓，宅中應有。”欣即窮檢，果得三十六枚，列之庭中。雖有其數，亦多破敗。比欣次第熟視，皆已新完。度密封之，因語欣令開，乃見錢帛皆滿，可堪百許萬。識者謂是杯度分身他土，所得 “貝親”施，迴以施欣，欣受之皆為功德。經一年許，度辭去，欣為辦糧食，明晨見糧食具存，不知度所在。 經一月許，復至京師。時潮溝有朱文殊者，少奉法，度多來其家。文殊謂度云：“弟子脫捨身沒苦，願見救濟。脫在好處，願為法侶。”度不答。文殊喜曰：“佛法默然，已為許矣。”後東遊入吳郡。路見釣魚師，因就乞魚，魚師施一餧者。度手弄反覆，還投水中，游泳而去。又見魚網師，更從乞魚。網師瞋罵不與，度乃撚取兩石子擲水中，俄而有兩水牛闘其網中，網既碎敗，不復見牛，度亦已隱。行至松江，乃仰蓋於水中，乘而度岸。經涉會稽、剡縣，登天臺山，數月而反京師。 時有外國道人，名僧佉吒，寄都下長幹寺住。有客僧僧悟者，與吒同房。宿於窗隙中，見吒取寺刹捧之入雲，然後將下。悟不敢言，但深加敬仰。時有一人，姓張名奴，不知何許人。不甚見食，而常自肥悅，冬夏常著單布衣。佉吒在路行，見張奴欣然而笑。佉吒曰：“吾東見蔡 “犬屯”，南訊馬生，北遇王年，今欲就杯度，乃與子相見耶？”張奴乃題槐樹而歌曰：“濛濛大象內，照曜實顯彰。何事迷昏子？縱惑自殃。樂所少人往，苦道若翻囊。不有松栢操，何用擬風霜。閑預紫煙表，長歌出昊蒼。澄靈無色外，應見有緣鄉。歲曜昆漢後，辰麗輔殷王。伊餘非二仙，晦跡於九方。亦見流俗子，觸眼致酸傷。略謠觀有念，寧曰盡矜章。”佉吒曰：“前見先生禪思幽岫，一坐百齡。大悲熏心，靖念枯骨。”亦題頌曰：“悠悠世事，或滋損益。使欲塵神，橫生悅懌。惟此哲人，淵覺先見。思形浮沫，矚影遄電。累躓聲華，蔑醜章弁。視色悟空，翫物傷變。捨紛絕有，斷習除戀。青條曲蔭，白茅以薦。依畦啜麻，隣崖飲洊。慧定計照，妙真曰眷。慈悲有增，深想無倦。”言竟各去。爾後月日，不復見此二人。傳者雲，將僧悟共之南嶽不反。張奴與杯度相見，甚有所敍，人所不解。度猶停都少時，遊止無定，請召或往不往。時南州有陳家，頗有衣食，度往其家，甚見料理。聞都下復有一杯度，陳家父子五人，咸不信，故下都看之，果如其家杯度，形相一種。陳為設一合蜜薑，及刀子熏陸香手巾等，度即食蜜薑都盡，餘物宛在膝前。其父子五人，恐是其家杯度，即留二弟停都守視，餘三人還家，家中杯度如舊，膝前亦有香刀子等，但不噉蜜薑為異。乃語陳云：“刀子鈍，可為磨之。”二弟都還，云彼度已移靈鷲寺。其家度忽求黃紙兩幅作書，書不成字，合同其背。陳問：“上人作何劵書？”度不答，竟莫測其然。 時吳郡民朱靈期使高驪還，值風舶飄，經九日至一洲邊。洲上有山，山甚高大，人山採薪，見有人路，靈期乃將數人隨路告乞，行十餘里，聞磬聲香煙，於是共稱佛禮拜。 須臾見一寺甚光麗，多是七寶莊嚴，見有十餘僧，皆是石人，不動不搖，乃共禮拜還反行。步少許，聞唱導聲，還往更看，猶是石人。靈期等相謂：“此是聖僧，吾等罪人不能得見。”因共竭誠懺悔。更往，乃見其人，為期等設食。食味是菜，而香美不同世。食竟，共叩頭禮拜，乞速還至鄉。有一僧云：“此間去都，乃二十餘萬里。但令至心，不憂不速也。”因問期云：“識杯度道人不？”答言：“甚識。”因指北壁有一囊掛錫杖及鉢云：“此是杯度許，今因君以鉢與之。”並作書著函中。別有一青竹杖，語言：“但擲此杖置舫前水中，閉船靜坐，不假勞力，必令速至。”於是辭別，令一沙彌送至門上，語言：“此道去，行七里便至舫，不須從先路也。”如言西轉，行七里許至舫，即具如所示。唯聞舫從山頂樹木上過，都不見水。經三日，至石頭淮而住，亦不復見竹杖所在。舫入淮至朱門，乃見杯度騎大船欄，以杖捶之，曰：“馬，馬，何不行？”觀者甚多。靈期等在舫遙禮之，度乃自下舫取書並鉢，開書視之，字無人識者。度大笑曰：“使我還耶。”取鉢擲雲中，還接之，云：“我不見此鉢四千年矣。”度多在延賢寺法意處。時世以此鉢異物，競往觀之。一說云：靈期舫漂至一窮山，遇見一僧來云：“是度上弟子，昔持師鉢而死治城寺，今因君以鉢還師，但令一人擎鉢舫前，一人正拕，自安隱至也。”期如所教，果獲全濟。時南州杯度當其騎欄之日，爾日早出，至晚不還。陳氏明旦見門扇上有青書六字云：“福德門，靈人降。”字劣可識，其家杯度遂絕跡矣。都下杯度，猶去來山邑，多行神呪。時庾常婢偷物而叛，四追不擒，乃問度，度云：“已死在金城江邊空塚中。”往看，果如所言。孔寧子時為黃門侍郎，在廨患痢，遣信請度。度呪竟云：“難差。見有四鬼，皆被傷截。”寧子泣曰：“昔孫恩作亂，家為軍人所破，二親及叔，皆被痛酷。”寧子果死。又有齊諧妻胡母氏病，眾治不愈，後請僧設齋，齋座有僧聰道人，勸迎杯度。度既至，一呪病者即愈，齊諧伏事為師，因為作傳，記其從來神異，大略與上同也。 至元嘉三年（公元四二六年）九月，辭諧入京，留一萬錢物寄諧，倩為營齋，於是別去。行至赤山湖，患痢而死。諧即為營齋，並接屍還葬建業之覆舟山。至四年（公元四二七年），有吳興邵信者，甚奉法，遇傷寒病，無人敢看，乃悲泣念觀者。忽見一僧來，云是杯度弟子，語云：“莫憂，家師尋來相看。”答云：“度師已死，何容得來？”道人云：“來復何難？”便衣帶頭出一合許散與服之，病即差。又有杜僧哀者，住在南岡下，昔經伏事杯度。兒病甚篤，乃思念恨不得度練神呪。明日忽見度來，言語如常，即為呪，病者便愈。至五年（公元四二八年）三月八日，度復來齊諧家，呂道慧、聞人怛之、杜天期、水丘熙等並共見，皆大驚，即起禮拜。度語眾人言：“年當大凶，可懃修福業。法意道人甚有德，可往就其修立故寺，以禳災禍也。 ”須臾聞，上有一僧喚度，度便辭去，云﹕“貧道當向交廣之間，不復來也。 ”齊諧等拜送殷懃，於是絕跡。頃世亦言時有見者，既未的其事，故無可傳也。
據《佛祖通載》描寫：“神僧杯渡，初出冀州，如清狂者，挈一木杯，渡水必乘之，因號焉。”
相傳他後來來到香港屯門修道，在青山的大山岩居住。因而，此山獲名為“杯渡山”，其門徒在岩前築一茅屋作“杯渡庵”，後稱“青山古寺”；至民國初年改建成“青山禪院”。